১৫২ কোটি টাকার আর্থিক তছরুপের অভিযোগ! তল্লিশি ইডির

ওয়েব ডেস্ক : উৎসবের মরসুমেও দুর্নীতির মামলায় সক্রিয় ইডি (ED)। বুধবার ভোর বেলায় একাধিক রাজ্যে তল্লাশি চালাল কেন্দ্রীয় তদন্তকারী সংস্থা। ১৫২ কোটি টাকার আর্থিক তছরুপ (Financial fraud) সংক্রান্ত একটি মামলায় এই তদন্ত শুরু হয়েছে। জানা যাচ্ছে, মহারাষ্ট্রের নাগপুর ও ভান্ডারা জেলা এবং অন্ধ্রপ্রদেশের গুন্টুর জেলার একাধিক স্থানে এই তল্লাশি চালানো হয়। এই মামলায় নাম জড়িয়েছে রামান্না রাও বোল্লা এবং নূতন রাকেশ সিংয়ের নাম।

পিএমএলএ (PMLA)-এর অধীনে এই তল্লাশিতে উদ্ধার হয়েছে প্রচুর নথি, সম্পত্তির দলিল, বিভিন্ন ইলেকট্রনিক ডিভাইস এবং প্রায় ১০ লক্ষ টাকা নগদ। বাজেয়াপ্ত হয়েছে একাধিক ব্যাঙ্ক অ্যাকাউন্ট ও বিমার কাগজপত্রও। ইডি সূত্রে খবর, এখন পর্যন্ত প্রায় ১০০ কোটি টাকার স্থাবর সম্পত্তির খোঁজ মিলেছে।

আরও খবর : জেল থেকে পালিয়ে গেল ৬ আসামী! চাঞ্চল্য ত্রিপুরায়

প্রাথমিক তদন্তে উঠে এসেছে, কর্পোরেশন ব্যাঙ্কের (বর্তমানে ইউনিয়ন ব্যাঙ্ক) এক শাখাকে ব্যবহার করে প্রতারণার মাধ্যমে চাষিদের নামেই ভুয়ো লোন অ্যাকাউন্ট খোলা হয়েছিল। অভিযোগ, গ্রামীণ চাষিদের আধার ও অন্যান্য পরিচয়পত্র সংগ্রহ করে ক্ষতিপূরণ ও ঋণের প্রলোভন দেখিয়ে এই প্রতারণা করা হয়েছে।

অভিযোগ, ব্যাঙ্ক অ্যাকাউন্টে টাকা ঢোকার সঙ্গে সঙ্গেই সেটি তুলে নেওয়া হত। এই প্রতারণার সঙ্গে ব্যাঙ্কের কিছু কর্মীও সরাসরি যুক্ত ছিলেন বলে অভিযোগ উঠেছে। অভিযুক্তরা এই প্রতারণার টাকায় একাধিক সম্পত্তি কিনেছেন বলে অভিযোগ।